विश्वकप २०२२ छनोट : नेपाललाई आस जगाउने अवसर
नेपालभन्दा बलियो टिम हो कुवेत । तर नेपालले खाडी मुलुकविरुद्ध ७–० को हार बेहोर्ने सोचिएको थिएन । फिफा वरीयतामा १० स्थानमाथिको टिमविरुद्ध त्यो फराकिलो हारले नेपाली फुटबललाई स्तब्ध बनाएको छ ।
काठमाडौँ — नेपालभन्दा बलियो टिम हो कुवेत । तर नेपालले खाडी मुलुकविरुद्ध ७–० को हार बेहोर्ने सोचिएको थिएन । फिफा वरीयतामा १० स्थानमाथिको टिमविरुद्ध त्यो फराकिलो हारले नेपाली फुटबललाई स्तब्ध बनाएको छ ।विश्वकप २०२२ छनोटको दोस्रो खेलमा मंगलबार चाइनिज ताइपेईको सामना गर्दा नेपालले कुवेत यात्राको नतिजाबाट उक्सिने प्रयास गर्नेछ ।‘केही कारण हामी कुवेतविरुद्ध असफल भएका थियौं,’ प्रि–म्याच प्रेस कन्फ्रेन्समा नेपाली टिमका मुख्य प्रशिक्षक योहान कालिनले भनेका छन्, ‘हामी फेरि लयमा फर्कन आवश्यक छ । त्यसका लागि हामीले कुवेतविरुद्ध गरेका गल्तीहरू ताइपेईविरुद्धको खेलमा सच्याउने आस छ । हामीले कुवेतविरुद्ध जस्तै गल्ती ताइपेईमा दोहोर्‍याउनु हुँदैन । हामीले आफ्नै शैलीको खेल खेल्नुपर्छ, जसले गल्ती दोहोर्‍याउनबाट हामीलाई जोगाउन सक्छ ।’स्विडिस प्रशिक्षक कालिनले रक्षात्मक खेल शैलीमा जोड दिने गर्छन् । उनी गोल नखानेमा ढुक्क भएपछि मात्रै अगाडि बढ्न चाहन्छन् । उनले सहिद स्मारक ‘ए’ डिभिजन लिग २०७० मा मछिन्द्र क्लबलाई त्यही रणनीतिमा सनसनीपूर्ण नतिजा दिलाएर उपविजेता बनाएका थिए । गत मार्चमा नेपाली टिम सम्हालेयता पनि उनले त्यही संगठित रक्षापंक्तिसँगै काउन्टरमा अघि बढ्ने खेलशैलीलाई निरन्तरता दिएका छन् । उनले विपक्षी आक्रमणलाई कसरी रोक्ने भन्नेमै प्रशिक्षणमा जोड दिएका थिए । तर उनको मिहिनेत कुवेतविरुद्ध काम लागेन ।न अग्रपंक्ति न त डिफेन्स, नेपाली टिमले कुवेतविरुद्ध कुनै पनि पक्षमा आस गर्ने ठाउँ दिएको थिएन । नेपालले सातै गोल आफ्नै गल्तीमा बेहोरेको थियो । कप्तान एवं गोलकिपर किरण चेम्जोङले पहिलो हाफमा दुईपल्ट राम्रो बचाउ गरेका थिए । अरु मुभमा कुवेती टिमविरुद्ध निरीह देखिएको नेपाली खेलाडीको अनपेक्षित खेल प्रदर्शन गर्ने परम्परा छ । त्यसैले ताइपेईविरुद्ध सुधारिएको प्रदर्शन गर्ने अपेक्षा गरिएको छ ।फिफा वरीयतामा नेपाल १६६ औं स्थानमा छ । कुवेत १० स्थानमाथिको टिम थियो तर मैदानमा त्योभन्दा धेरै ठूलो अन्तर देखिएको थियो । ताइपेई १२५ औं स्थानमा छ । ‘ताइपेई उच्च वरीयताको टिम हो । त्यसैले उसलाई हाम्रो समूहमा कमजोर टिमको रुपमा लिनु गल्ती हुनसक्छ,’ प्रशिक्षक कालिनले भने, ‘यो धेरै कठिन खेल हुनसक्छ । ताइपेई कुवेतजस्तै टिम हो र उसले हालैमात्र हङकङलाई पराजित गरेको थियो । हामीसँग यस्तो टिमविरुद्ध खेल्न योजना छ । हाम्रो योजना खेलअघि नै भन्ने छैनौं ।’कालिनको टिमले दुई महिनाअघि ताइपेईविरुद्ध उसैको भूमिमा मैत्रीपूर्ण खेलमा १–१ को बराबरी गरेको थियो । ताइपेईविरुद्ध त्यो नेपालको हालसम्मको भेट हो । उनले टिम सम्हालेयताका चार मैत्रीपूर्ण खेलमा नेपालले दुई बराबरी र दुई हारको नतिजा निकालेको थियो । त्यसपछि कुवेतविरुद्ध ठूलो अन्तरले हारेको हो । औपचारिक पाँच खेलसम्म जितविहीन रहेका उनले ताइपेई रंगशालामा हुने खेलबारे भने, ‘सबैभन्दा ठूलो कुरा हामी आफ्नै खेल खेलेर सही बाटोमा फर्किनु हुनेछ । राम्रो प्रदर्शन गर्न सक्यौं भने हामीले अंक जोड्ने छौं ।’विश्वकप २०२२ मा एसियाली छनोटको दोस्रो चरणमा नेपाल र चाइनिज ताइपेईसँगै समूह ‘बी’ मा अस्ट्रेलिया, जोर्डन र कुवेत छन् । यसमा सबैभन्दा कमजोर र वरीयतामा तलको टिम नेपाल नै हो । इन्डोनेसियन लिग वन च्याम्पियन क्लब पर्सिजा जकार्ताबाट खेलिरहेका मिडफिल्डर रोहित चन्द र गोलकिपर किरण चेम्जोङनै नेपाली टिमका आशा गरिएका खेलाडी हुन् । कालिनका प्रिय विंगर रवि पासवान कुवेतविरुद्ध निकै मिहिनेती देखिएका थिए । पछिल्लो खेलमा ध्वस्त देखिएको डिफेन्समा सुधारिएको प्रदर्शन गर्नसके मात्रै नेपालले ताइपेई रंगशालामा अंक जोड्न सक्छ ।ताइपेई घरेलु मैदानमा भएको विश्वकप छनोटको पहिलो खेलमा जोर्डनविरुद्ध २–१ ले हारेको थियो । त्यसमा गोल गरेका मिडफिल्डर वेन चि–हाओ र चेन पो–लियाङ चिनियाँ फुटबलको दोस्रो डिभिजनको लिग खेल्छन् । ताइवानका अरु तीन खेलाडी हङकङको क्लबबाट व्यावसायिक फुटबल खेल्छन् । प्रशिक्षकको रूपमा इंग्ल्यान्डको आर्सनल, पोर्टसमाउथ, वाटफोर्ड तथा चिनियाँ क्लब सांघाई सेन्जिनको अनुभव संगालेका लुइस लंकास्टरले गत जनवरीयता सम्हालेका छन् ताइवानी टिम । त्यसैले नेपालका लागि ताइवानविरुद्धको खेल गाह्रो हुनसक्छ ।‘हामीले हाम्रो उत्कृष्ट खेल खेल्नैपर्छ,’ प्रशिक्षक लंकास्टरले प्रेस कन्फ्रेन्समा भनेका छन्, ‘हामी अझै असफल भयौं भने मैदान त्यागेजस्तै हुनेछ । हामी पश्चत्ताप नगरी मैदान छाड्न चाहन्छौं ।’ एसियन कप २०२३ छनोटका रूपमा पनि रहेको प्रतिस्पर्धाबारे उनले थपे, ‘हाम्रो लागि यो जित्नैपर्ने खेल हो र यसमा हामी रोकिन चाहँदैनौं । अवसरलाई उपयोग गर्दै अगाडि बढ्न चाहन्छौं । हामी फेरि असफल भयौं भने निरन्तर दबाब बढ्नेछ ।’ बेटिङमा पनि उनकै टिमको सम्भावना बढी देखाएको छ ।आजको खेलचाइनिज ताइपेईविरुद्ध नेपालसमय : १६ः५५ बजेताइपेई रंगशाला